Qo'yliq dahasida portlash - o'lganlar, jarohatlanganlar bor
Portlash Qo'yliq bozori yaqinidagi yonilg'i shahobchasida ro'y bergan. Norasmiy ma'lumotlarga ko'ra, o'lganlar va jarohatlanganlar anch
Bugun Toshkentning Qo’yliq dahasida joylashgan yonilg’i shahobchasida portlash ro’y bergan. Qo’yliq bozori yaqinida joylashgan shahobchadagi portlash shu darajada kuchli bo`lgan-ki, suyuq gaz joylashtirilgan bir necha tonnali sisterna 200 metrlar chamasi nariga, aholi yashaydigan ko`p qavatli uylar yoniga borib tushgan. Hozircha portlash natijasida halok bo`lganlar va yong`in kelib chiqishiga nima sabab bo`lgani haqida aniq ma`lumotlar yo`q. Voqea guvohlarining aytishlariga qaraganda, o’lganlar soni bir qadar ko`p bo`lishi mumkin. Guvohlar yonayotgan odamlarning daryo tomonga qarab chopganini ko`rishganini ta`kidlashadi. Ularga ko`ra, yonilg`i shahobchasida ishlayotgan xodimlarning bunday kuchli portlash natijasida omon qolishgani shubhali. Bundan tashqari yonilg`i shahobchasining Farg`ona vodiysiga ketadigan halqa yo`lda joylashgani, uning yaqinida mardikorlar bozori joylashgani hisobga olinadigan bo`lsa, halok bo’lganlar soni bir qadar ko`p bo`lishi mumkinligi aytilmoqda. Guvohlarga ko`ra, sisterna baxtli tasodif tufayligina ko`p qavatli uylarning biriga urilmagan. Voqea guvohlaridan biri yosh bolalar ham jarohatlanganini, kamida yetti-sakkiz kishi o`lgnini, bir qancha kishilar kasalxonaga olib ketilganini aytadi. Ma’lumotlarga ko`ra, yong`in ertalab soat 11.00 atrofida sodir bo`lgan. Soat 15.00 ga borib, Farg`ona vodiysiga ketuvchi katta yo’lda qatnov tiklandi, yonib ketgan mashinalar olib ketildi. Yong`in o`chirildi. Voqea joyi huquq-tartibot organlari xodimlari tomonidan o`rganilmoqda. Yonilg`i shahobchasi Qo’yliq bozori yaqinida joylashgan. Mahalla vakillariga ko`ra, bundan avval ham shahobchada portlash holatlari bo`lgan, biroq bu qadar kuchli portlash hali kuzatilmagan. Ularga ko`ra, aholi ko`p to`planadigan va yashaydigan joyda bu kabi shahobchalarning joylashtirilishi aholi hayotini xavf ostiga qo`ymoqda. Bir necha kunlar avval Namanganda ham yonilg`i shahobchasida portlash kuzatilgan edi. Hozircha bo`lib o`tgan yong`in oqibatidagi qurbonlar, jarohatlanganlar, shuningdek, portlashga nima sabab bo`lgani haqida rasmiy ma`lumotlar e`lon qilinganicha yo`q.